İşğaldan azad olunmuş Qubadlı rayonunun Dondarlı kəndindən videogörüntülər\nVətən müharibəsi zamanı rayonun 41 kəndi Ermənistan işğalından azad olunub. 25 oktyabr 2020–ci ildə Qubadlı şəhəri düşmən tapdağından qurtulub. 04.09.2021, Sputnik Azərbaycan\nBAKI, 4 sentyabr — Sputnik. Azərbaycan Respublikasının Müdafiə Nazirliyi Qubadlı rayonunun işğaldan azad edilmiş Dondarlı kəndindən videogörüntülər paylaşıb.Sputnik Azərbaycan Müdafiə Nazirliyinin mətbuat xidmətinə istinadla həmin görüntüləri təqdim edir.Qeyd edək ki, Qubadlı rayonu 31 avqust 1993-cü ildə Ermənistan silahlı birləşmələri tərəfindən işğal olunub.Qubadlı rayonu ilə Bakı arasında olan məsafə 403 kilometrdir. Qubadlı rayonu Azərbaycan Respubikasının cənub-qərbində, Qarabağ yaylasının cənub şərqində yerləşir. Ermənistan Respublikası ilə (120km) Xocavənd rayonu ilə (45km), Laçın, Cəbrayıl və Zəngilan rayonları ilı həmsərhəddir.Rayon ərazisindən iki böyük dağ çayı keçir. Həkəri-Bərgüşad. Həkəri çayı öz mənbəyini Kəlbəcərdən götürüb. Araza qovuşana kimi bir çox dağ çayları ona qovuşur.25 oktyabr 2020–ci ildə Qubadlı şəhəri, ikinci Qarabağ müharibəsi ərzində rayonun 41 kəndi Ermənistan işğalından azad olunub. Qubadlı rayonu üzərində Azərbaycanın suverenliyi bərqərar olub, Azərbaycan Respublikasının ərazi bütövlüyü bərpa edilib.Həmçinin oxuyun:Qubadlı rayonunun Çardaqlı kəndindən videogörüntülər\nxəbərlər, azərbaycan, qubadlı, multimedia\n13:04 04.09.2021 (Yenilənib: 15:16 04.09.2021)\nVətən müharibəsi zamanı rayonun 41 kəndi Ermənistan işğalından azad olunub. 25 oktyabr 2020–ci ildə Qubadlı şəhəri düşmən tapdağından qurtulub.\nBAKI, 4 sentyabr — Sputnik. Azərbaycan Respublikasının Müdafiə Nazirliyi Qubadlı rayonunun işğaldan azad edilmiş Dondarlı kəndindən videogörüntülər paylaşıb.\nQeyd edək ki, Qubadlı rayonu 31 avqust 1993-cü ildə Ermənistan silahlı birləşmələri tərəfindən işğal olunub.\n25 oktyabr 2020–ci ildə Qubadlı şəhəri, ikinci Qarabağ müharibəsi ərzində rayonun 41 kəndi Ermənistan işğalından azad olunub. Qubadlı rayonu üzərində Azərbaycanın suverenliyi bərqərar olub, Azərbaycan Respublikasının ərazi bütövlüyü bərpa edilib.


“İŞİD Suriyanı əldən verdiyini anlayıb...”\nKateqoriya : XƏBƏRLƏR YAXIN ŞƏRQ Yayınlanma tarixi:20.04.2017 14:34:46\nRusiya Federal Təhlükəsizlik Xidmətinin veteranı Sergey Krivoşeyev İŞİD haqda danışıb.\nİslamazeri.com-un “Islam Today”-ə istinadən verdiyi xəbərə əsasən, İŞİD terror təşkilatının rəhbərləri Suriya uğrundakı müharibəni strateji cəhətdən uduzduqlarını anlayıblar. Buna görə də İŞİD terrorçularını gəldikləri ölkələrə geri göndərməyə başlayıb.\nBu cür fikri “Vımpel” veteranların analitik dövlət təhlükəsizlik mərkəzinin direktoru, Rusiya Federal Təhlükəsizlik Xidmətinin veteranı Sergey Krivoşeyev səsləndirib.\n“Bu insanlar özlərinə tərəfdar toplayır və terror aktları hazırlayır.”, - deyə o qeyd edib.\nOnun sözlərinə görə, hazırda Rusiyada “Hizbut Təhrir” ekstremist təşkilatının üzvləri də aktiv şəkildə fəaliyyət göstərirlər. Onlar öz cərgələrinə üzv toplamaq və terrorçuları İraq, Pakistan və Suriya ərazisindəki terror təlim düşərgələrinə göndərməklə məşğuldurlar. Nəticə etibarı ilə bu terrorçular İŞİD cərgələrini doldururlar.“İŞİD Suriyanı əldən verdiyini anlayıb...”


Başımıza qaz borusu ilə vururlar - Ermənistan Mərkəzi Bankının keçmiş sədri | KONKRET\n03 İyun, 2020 - 14:58 305\nErmənistan Respublikasının heç bir vətəndaşı “Qazprom” və Rusiyaya bir qəpik də pul verməli deyil. Ermənilər, nəhayət rus qazına görə pul ödəmək və ya ödəməmək barədə qərar verməlidirlər, məsələn, ərəb dünyasında, xüsusilə İranda olduğu kimi.\nKONKRET.az xəbər verir ki, bu sözləri Mərkəzi Bankın keçmiş sədri, iqtisadçı Baqrat Asatryan Ermənistanın “Birinci” informasiya telekanalına müsahibəsində deyib.\nOnun sözlərinə görə, Ermənistan “Qazprom” ilə 2013-cü ildə bağladığı rüsvayçı razılaşmanı yenidən nəzərdən keçirməlidir:\n“Buna görə bir dəfə oyanıb görəcəyik ki, borclarımız yığılıb, bütün Rusiya sektoruna borc ödəməli və 2043-cü ilə qədər girov qalmalıyıq”.\nİqtisadçının fikrincə, “Qazprom” Ermənistanın hesabına parazit olur.\n“Ölkəmizə qarşı razılaşma ilə əsir düşdük. “Qazprom Ermənistan” ikitərəfli maraqları qorumaqda, səmərəli işdə maraqlı deyil, inkişaf barədə düşünmür, yalnız qazancı ilə maraqlanır və Ermənistanın ödəyə biləcəyi və bilməyəcəyi ilə tamamilə maraqlanmır. Çox ciddi araşdırma və təhlillərə ehtiyac duyuruq, görək necə olur ki, Gürcüstan üçün qaz qiymətlərini aşağı saldılar, Ermənistan vəziyyətində isə daha yüksək qiymət tələb edirlər ”dedi.\nAsatryan əmindir ki, Ermənistanın “Qazprom”a verdiyi pulla İrəvan daha böyük uğurlar qazana bilər.\n“Ermənistanda alternativ enerji mənbələrinin istifadəsi və inkişafı üçün bu razılaşmanın həyata keçirilməsini təmin etmək üçün xərclədiyimiz mənbələri xərcləsəydik, bu gün əhəmiyyətli nəticələr əldə edərdik və “Qazprom”a tabe olmamalıyıq” dedi.\nSöhbətin sonunda Ermənistan Mərkəzi Bankının keçmiş direktoru əlavə etdi ki, ölkəsi Rusiya ilə 2013-cü ildə imzalanmış utancverici müqaviləyə yenidən baxmalı, “Qazprom Ermənistan”da audit keçirilməli və bu şirkətin Ermənistanla hüquqi münasibətlərinə yenidən baxılmalıdır.\n“İndi Ermənistan geniş mənada “Qazprom”la münasibətləri yenidən nəzərdən keçirmək və düzəltmək üçün yaxşı fürsət axtarmalıdır ki, bu da mövcud vəziyyətdə daha balanslı həllər tapmağa imkan verəcəkdir. Rusiya qazın qiymətini qaldıra bilər, ancaq bu qədər pul ödəmək və ya alternativ enerji mənbələrindən istifadə etməyə başlamaq üçün qərar verməliyik. Bir sözlə, burada çox işimiz var və təbii olaraq gündəlik həyatımızdan qaz istehlakını aradan qaldırmaq üçün alternativlər yaratmalıyıq, əks təqdirdə bundan sonra da qaz borusu ilə başımıza vuracaqlar” deyə Asatryan sözlərini yekunlaşdırdı.


YENİ YANAŞMA – İKİQAT İCMA DƏSTƏYİ » AZKIL\n» YENİ YANAŞMA – İKİQAT İCMA DƏSTƏYİ\nYENİ YANAŞMA – İKİQAT İCMA DƏSTƏYİ\nTarix: 7-11-2016, 14:22\nİcmamız AzKİL 2 ilə əməkdaşlıq çərçivəsində həyati vacib sosial infrastruktur layihələri ilə yanaşı, icma əsaslı gəlir gətirən layihələrədə imza atdı. Sosial iqtisadi layihələr icma üzvləri tərəfindən müəyyən edildi, seçildi və dəstəkləndi. Bu layihələr – “İcma daxili yolların təmiri”, “Dren kanallarının təmizlənməsi”, “İcmanın abadlaşdırılması” və gəlir gətirən layihə olan “Süd toplama və emal müəssisəsi”- nin təşkilidir.\nBu layihələrin reallaşmasında ən vacib hal – icma üzvlərinin iştirakı və dəstəyi oldu. AzKİL 2 ilə əməkdaşlığımızın ilk mərhələsindən başlayaraq kənd İcra nümayəndəsi, Bəldiyyə və icma üzvləri layihələrin reallaşması üzrə bütün məsuliyyəti öz üzərlərinə götürdülər. Göstərilən dəstək sayəsində layihələr uğurla başa çatdı. Biz əminliklə deyə bilərik ki, uğurlu fəaliyyətimizin əsasında icma üzvlərinin iştirakı və dəstəyi durur.\nİkinci belə bir dəstəyi biz icmamızdan kənarda – Bakı və Sumqayıt şəhərində yaşayan icma üzvlərimizdən aldıq. Belə ki, bu şəhərlərdə məskunlaşmış icma üzvlərimizin kənd təsərrüfatı və heyvandarlıq məhsullarına olan tələbi əsasən icmadan göndərilən məhsullarla ödənilir. Bu məhsullar ictimai nəqliyyat vasitəsi ilə il boyu həmin icma üzvlərinə göndərilir. Məhsul və xidmətə görə ödəmələr tərəflər arasında əldə olunmuş qarşılıqlı razılaşma ilə tənzim olunur.\nİcmada yeni fəaliyyətə başlamış “Süd toplama və emal müəssisəsi”- nin əməkdaşları həmin icma üzvləri ilə əlaqə saxlayaraq öz xidmət və məhsullarımızı onlara təklif etdik. Keyfiyyətli və mənşəyi bəlli yerli süd və süd məhsullarını (kərə yağı, ağ pendir) almaqda maraqlı olduqlarını bildirdilər. Onların yerli və halal emal məhsullarına olan ehtyaçı bizim üçün bazar imkanına çevrildi. Hal hazırda icmamızdan kənarda yaşayan icma üzvləri qeyri rəsmi bir qurum kimi bizim məhsulların istehlakçılarıdır.\nMəhsulların onlara çatdırılması üzrə xidmətin səviyyəsi və məhsulların keyfiyyəti onlarda bizə qarşı əminlik və məmunluq hissi yaratdı. Biznes fəaliyyətində müştəri məmunluğu biznesin dayanıqlı inkişafının ən vacib göstəricisidir.\nİcmamızdan kənarda yaşayan icma üzvlərimizin bizə göstərdiyi dəstək, yerli istehsalın inkişafını stimullaşdıran bazar və inkişaf yönümlü bir vasitəyə çevrildi. Ona görə də bizim icma üzvləri istehsalın həcmini artıqmaqda yox, əksinə məhsulumuzun keyfiyyətindən razı qalan müştərilərimizin dəstəyini qazanmaqda maraqlıdırlar.\nÜmid edirik ki, digər kənd icmaları da bizim bu təcrübədən faydalanmacaq, inkişaf yönümlü dəstək əldə etməklə öz fəaliyyətlərinin uğurunu təmin edəcəklər.\nKənardan respublikamıza gətirilən süd və süd məhsullarına tətbiq olunan yüksək gömrük rüsumları yerli süd və süd məhsullarının istehsalçıları üçün yeni bir bazar imkanına çevrildi.\nHACI İKRAM AĞA,\nİcma Qrupunun Rəhbəri,\nQazaxlar icması, Bərdə rayonu.\nNövbəti İnkubator Sexi Kamallıda Fəaliyyət ...\nAzKIL-in İlk Pilot Gəlir Gətirən Layihəsi\nVerdiyimizin İki Qatını Alırıq\nİCMALARIN BİR-BİRİNƏ KÖMƏK NÜMUN ...


Əliyevin gəlişi ilə düşmənə zərbələr başladı - Usubov\nSilahlı Qüvvələrimizin Ali Baş Komandanı cənab Prezident İlham Əliyevin vaxtında orduda həm peşəkarlığın artırılması, həm müasir silahlarla təchizat, həm də sosial problemlərin həlli sahəsində çox ciddi işlər görülüb.\nAxar.az Reort-a istinadən xəbər verir ki, bunu Prezident yanında Təhlükəsizlik Şurasının katibi, general-polkovnik Ramil Usubov bildirib.\nO qeyd edib ki, müstəqilliyin ilk illərində Azərbaycan Ordusunda vəziyyət heç də ürəkaçan olmayıb:\n“Təəssüflə qeyd etməliyəm ki, ordumuz, Silahlı Qüvvələrimiz həm kifayət qədər silah təchizatında geri qalırdı, həmçinin orduda nizam-intizam, orduda peşəkarlıq, vahid rəhbərlik faktiki olaraq çox aşağı səviyyədə idi. Bu da düşmənə qarşı mübarizədə öz mənfi təsirini göstərirdi”.\nTəhlükəsizlik Şurasının katibi deyib ki, ulu öndər Heydər Əliyevin hakimiyyətə gəlişi ilə Ermənistan ordusuna zərbələr vurulmağa başladı:\n“Azərbaycan Ordusunun formalaşması suverenlik dövrümüzdə məhz Heydər Əliyevin adı ilə bağlıdır. Ordu Heydər Əliyevin rəhbərliyi ilə formalaşmağa başladı. Və qısa müddət ərzində Azərbaycan Ordusunda, Silahlı Qüvvələrdə köklü dəyişikliklər getməyə başladı, nizam-intizam yüksəldi, milli vətənpərvərlik hissi artdı, düşmənə müqavimət gücləndi və 1994-cü ilin ilk aylarında Azərbaycan Ordusu Ermənistan Ordusuna zərbələr vurmağa başladı, onların hücumunun qarşısı alındı”.\nR.Usubov həmçinin Silah Qüvvələr Günü münasibətilə veteranları təbrik edib:\n“Veteranlarımızı bu bayram günündə təbrik edirəm. Gənc nəslin vətənpərvərlik ruhunda tərbiyə olunmasında onların böyük xidmətləri var. Vətən yolunda, vətənin azadlığı yolunda şəhid olan insanlarımızın əziz xatirəsini dərin ehtiramla yad edirik”.\n2020.06.25 / 14:00


Adalet.az | Boğulmayan Dezdemona Adalet.az | Boğulmayan Dezdemona Adalet.az | Ədalət -\n"Ən böyük aktrisanın belə istedadlı bir rejissora ehtiyacı var"\n75841 | 2014-01-25 00:51\nSon illər Akademik Milli Dram Teatrının səhnəsində bir-birindən maraqlı obrazlar yaradıb. Məhz yaradıb, müsahibimin leksikonunda oynadı sözü yoxdu. Deyir ki, aktirsa ona etibar edilən obrazı oynamağa yox, yaratmağa çalışmalıdı.\nÖlkənin əsas səhnəsində Həcər (İ. Şıxlı "Ölüləri qəbiristanlıqda basdırın"), Səltənətbəyim (İ. Əfəndiyev "Hökmdar və qızı"), Ziba (M. F. Axundzadə "Lənkəran xanının vəziri"), Cana (Ə. Əmirli "Köhnə ev"), Sona (R. Novruz "Hələ sevirəm deməmişdilər"), Landa (O.İoseliani "Kaş araba aşmayaydı"), Qadın (Elçin "Qatil"), Pamela (C. Patrik "Qocanı öldürməliyik") rollarına məhz belə yanaşıb.\nLakin bunu tək özünün uğuru saymır, dramaturqun, tərəf-müqabilinin əməyini qeyd edir. Müsahibimin fikrincə, ən böyük aktrisanın belə istedadlı rejissora ehtiyacı var.\nSizi istedadlı aktrisa, əməkdar artist, maraqlı həmsöhbət Münəvvər Əliyevanın düşüncələri ilə baş-başa buraxıram.\n- Münəvvər xanım, teatr sizin üçün məbəddir, yoxsa iş yeri?\n- Mən teatra nə məbəd kimi baxıram, nə də iş yeri kimi yanaşıram. Buradan aldığım maaş elementar ehtiyacları ödəmirsə, teatra necə iş yeri kimi baxmaq olar? Teatr ruhumun sakinlik tapdığı, mənən qidalandığı bir məkandı.\n- Əvvəllər çalışdığınız "YUĞ" teatrına da münasibətiniz bu cür idi?\n- Yox, "YUĞ"a bir məktəb kimi baxırdım. Çünki tələbəlik illərdə sənət müəllimlərimiz tez-tez dəyişdiyindən Mədəniyyət və İncəsənət Universitetində heç nə öyrənə bilmədim.\n- Həmin ali məktəb zatən öyrətmir, istiqamət verir...\n- Bəxtimizdən bizim qrupa istiqamət verən də olmadı. Paralel qrupa rəhmətlik Nəsir Sadıqzadə dərs dediyindən onlara xüsusi bir yanaşma var idi, bu da məni ağrıdırdı. Kurs rəhbərimiz tez-tez dəyişdiyindən soruşanda çox vaxt heç müəllimimizin adını da demirdim. Sonuncu il kurs rəhbərimiz deyəsən Ağakişi Kazımov oldu, onun da dərslərində iştirak etmirdim. Akademik Milli Dram Teatrının direktoru professor İsrafil İsrafilov o zaman bizə nəzəriyyədən dərs deyirdi və onun məsləhəti ilə II kursdan "YUĞ" teatrında məşğul olurdum. Rəhmətlik Vaqif İbrahimoğlunun rəhbərlik etdiyi "YUĞ" mənim üçün bir məktəb rolu oynadı.\n- "YUĞ" məktəbinin məzunu ölkənin baş teatrına dəvət olundu və D. Aslanın "Dindirir əsr bizi" tamaşasındakı Fərəh rolu ilə debüt etdi...\n- Əslində Akademik Milli Dram Teatrında debütüm Dezdemona obrazı ilə olmalı idi. Tələbəlik illərində Sankt-Peterburqda keçirilən bədii qiraətçilərin Vladimir Yaxontov adına festivalındakı təqdimatım və qazandığım mükafatla səs-küy yaratmışdım. Görkəmli aktrisamız Şəfiqə Məmmədovanın tövsiyəsi ilə Mikayıl Mirzə mənə bəzi məsləhətlər verirdi. Rəhmətlik Mikayıl müəllimlə çalışmaq bir qədər mənə qəribə gəlirdi. Onun tətbiq etmək istədiyi çərçivələri qəbul edə bilmirdim, daha çılğın olduğumdan çərçivələrə sığmırdım. Həmin ərəfədə Cənnət Səlimova teatrda Şekspirin "Otello" faciəsini hazırlamaq istəyirdi. Tamaşada Otellonu yaradacaq Mikayıl Mirzənin təklifi ilə Dezdemonanı mənə vermişdi, məşqlər Bədii Şuranın otağında gedirdi. O vaxtlar uzun-uzun saçlarım var idi, Mikayıl müəllim deyirdi ki, tamaşada Otello Dezdemonanı saçlarından tutub boğacaq.\n- Təəssüf ki, biz teatrsevərlər həmin tamaşanı görə bilmədik. Bəs tamaşa niyə hazırlanmadı?\n- Həmin dövrdə teatr uzun müddətli təmirə dayandı və belə bir monumental tamaşanı hazırlamaq mümkün olmadı. Görünür qismət belə imiş... Amma mən heç nədən narazı deyiləm. İndi deyəcəyim söz ola bilsin ki, heç birmənalı qarşılanmasın. "Yaradıcılıq karyeramda Dezdemona, Kleopatra kimi rollar hökmən olsun" düşüncəsini heç vaxt özümə yaxın buraxmamışam. Bu gün Dezdemona təklif olunsa, həmən imtina edərəm. Çünki Dezdemona məndəki yaradıcılıq enerjisini tam realizə etməyə imkan vermir.\nNə isə, Akademik Milli Dram Teatrına gəlişim baş tutdu, baxmayaraq ki, əvvəllər bu kollektivə gəlməkdə o qədər də maraqlı deyildim.\n- "YUĞ"da çalışanlarda başqa teatrlara tamam fərqli münasibət var. Məndə də belə bir düşüncə var idi. O dövrdə bir neçə teatrdan, o cümlədən Rus Dram Teatrından gələn təklifləri geri çevirib, görünən və görünməyən baryerləri aşıb sonda Akademik Milli Dram Teatrını seçdim. Bu gün zamanında düzgün qərar verdiyim qənaətindəyəm. İndi yeganə məqsədim bu teatrın səhnəsində yaratdığım obrazlarla kifayətlənməyib daha yaxşısına nail olmaqdı.\n- Xalq yazıçısı Elçinin "Qatil" tamaşasındakı Qadın obrazını da bu düşüncə ilə yaratdınız?\n- Əlbəttə. Baxmayaraq ki, bu obrazla tamaşaçı qarşısına çıxmaq heç də asan məsələ deyildi. Birincisi, əvvəlki quruluşda Qadın obrazını böyük sənətkarımız Şükufə Yusupova yaratmışdı və ondan sonra bu rolda səhnəyə çıxa bilənlər üçün manevr imkanları demək olar ki, saxlamamışdı. Başqa bir aktrisanın ifasını görsəydim, ondan üstün oynamağı düşünərdim. Lakin Şükufə xanımdan sonra bu obrazı səhnədə yaratmaq asan məsələ deyildi. Üstəlik bu pyesin ölkədən kənarda qoyulan tamaşalarına da baxmışdım. Quruluşçu rejissor Mehriban Ələkbərzadə bu obrazı mənə təklif edəndə münasibətim birmənalı olmadı. Bir neçə gündən sonra Mehriban xanım mənə dedi ki, sənə belə bir rol vermişəm, amma heç zəng vurub maraqlanmırsan. Sözün açığı, pyesdəki Qadın obrazının keçirdiyi hisslər mənə tam yad idi. Amma zaman keçdikcə, məşqlər davam etdikcə, Mehriban xanımla hər söhbətdə mənim üçün yeni, tamam fərqli məsələlər açıldı. Mehriban Ələkbərzadə sanki Şükufə xanımın boyuna biçilmiş bu obrazı kənarda saxlayıb tam mənim boyuma biçilmiş yeni bir obraz ortaya qoydu.\nTəsəvvür edin, tamaşada tərəf-müqabilim Hikmət Rəhimovla həyatda kəlmə də kəsməmişdim, yalnız "YUĞ"da çalışdığını eşitmişdim, sözün açığı, heç xoşum da gəlmirdi. Özüm vaxtı ilə "YUĞ"da çalışdığıma görə bilirəm ki, oradakılar digər teatrdakı həmkarlarına yuxarıdan aşağı baxırlar. Bu mənada Hikmətə münasibətim yaxşı deyildi. Amma quruluşçu rejissor elə bir atmosfer yaratdı ki, bir də ayılıb gördüm təkcə tamaşadakı Oğlanın yox, ətrafımdakı insanların belə qatili ola bilərəm. Bəzən zamanımı, məkanımı itirirdim, bilmirdim ki, yerdəyəm, göydəyəm.\n"Qatil"in əvvəlki quruluşunu görənlər, əvvəlcə bizim ifamıza baxmayacaqlarını deyənlər indi tamaşa qurtarandan sonra getmək istəmirlər. Bu, bizim - Elçin müəllimin "Qatil" əsərinin ətrafında toplaşan yaradıcı heyətin birgə qələbəsidi, həmin qələbədə Mehriban xanımın bir quruluşçu rejissor kimi əməyi danılmazdı. Kim deyirsə ki, səhnəyə çıxanda məndən yoxdu, inanmayın. Ən böyük aktrisanın belə istedadlı bir rejissora ehtiyacı var.\n- Hamı "Qatil"dəki uğurunuzdan danışarkən bu dəfə səhnəyə fərqli bir rolda çıxdınız. Con Patrikin "Qocanı öldürməliyik" tamaşasında zibilliklərdə eşələnən qocanı - Pamela Kronkini yaradırsınız...\n- "Qatil"dən sonra məndə həyəcan, narahatçılıq var idi. Tamaşaçıları şaşırda biləcək növbəti bir addım atmaq istəyirdim. Tam fərqli bir obraz təqdim etmək mənim özüm üçün də maraqlı idi, bu zərurəti həm aktrisa, həm də Münəvvər kimi hiss edirdim. Quruluşçu rejissor Loğman Kərimovun bu təklifi lap yerinə düşdü. Sanki "Qocanı öldürməliyik"dəki Pamela Kronki "Qatil"dəki Qadına yeni nəfəs verdi.\n- Yaxın vaxtlarda Mehriban Ələkbərzadə ilə birgə yeni yaradıcılıq işinizə tamaşa etmək imkanımız olacaq...\n- Mehriban xanım Hüseyn Cavidin əsəri əsasında "Əmir Teymur" tamaşasına quruluş verir, mənə Meliça rolunu etibar edib. Meliça Hüseyn Cavidin yaradıcılığındakı Teymur, Yıldırım Bəyazid kimi parlaq obraz deyil. Lakin bu tamaşaya Mehriban Ələkbərzadə quruluş verirsə, deməli nəsə maraqlı bir planı var. Mehriban xanımın yaradıcılıq fantaziyası bitmir-tükənmir, hər məşqdə hökmən təzə, tamam fərqli bir şey təklif edir. Bu dəfə də belədi, ona görə də hamımızı maraqlı, fərqli bir tamaşa gözləyir.


Новости - Solaxaylıq xəstəlikdir?\nSol əllə yazan insan gördükdə işlətdiyimiz ilk cümlə "o adam solaxaydır" olur. Hamı kimi adi insanlar olan bu solaxaylar bəzən mühitin diqqətini toplamağı da bacarır. Çoxumuz sol əllə iş görə bilmədiyimiz halda, onlar sol əllə sürətlə yazır, yemək yeyir və ümumilikdə sol əlsiz heç bir iş görə bilmirlər. Uşaqlıqdan yaranan bu vərdiş isə davam etdiyi halda insanı əsla tərk etmir.\nSolaxay Leyla Məmmədovanın dediyinə görə, bundan əziyyət çəkmir: "Solaxay yazı yazmağa başlamağı xatırlamıram, amma yadımdadır ki, anam sol əlimi yumruq kimi edib üstündən yaylıqla bağlayırdı. Mən isə sağ əllə hərəkət etməyə məcbur olurdum. Bu zaman isə, tutaq ki, yediyim yemək üstümə tökülür, xəttim normal olmurdu. Sonra anamın mənə yazığı gəldi və sol əlimi istifadə etməyimə icazə verdi. Buna o qədər öyrəşmişəm ki, indi mən sağ əllə yazanlara təəccüblə baxıram. Məktəb vaxtı mənə "sol əllə yazmaq ürəyinə güc salır" deyirdilər. Əvvəl bundan narahat olurdum, amma sonra onu deyən uşaqlarında sol əllə yazmaq istədiklərini görəndə rahatlaşdım".\nStatistikaya görə, əhalinin 8 faizi solaxay, 42 faizi sağvərdişlidir. Qalan 50 faizi isə xüsusi qrup-qatışıq tipdir. Onlar sağvərdişli solaxaylar və ya əksinə soləlli sağvərdişlilərdir.\nPsixoloq Firuzə Zeynalovanın sözlərinə görə, solaxaylıq əvvəlki illərdə heç də xoşagələn bir hal kimi qarşılanmayıb: "Solaxaylıq əslində böyük problem deyil. İndi buna təbii baxırlar. Əvvəllər isə analar uşağın solaxay olmaması üçün əllərindən gələni edirdilər. İndi isə sol əllə hərəkət ən az sağ əl qədər normaldır".\nStatistik məlumata görə, dünyada 500 milyon nəfər solaxay yaşayır. Bu halda olan təkcə insanlar deyil, eləcə də heyvanlardır. Qütb ayılarının demək olar ki, hamısı sol pəncəli doğulur. Solaxaylıq Yaponiya üçün isə tam bir fəlakətdir. Ər və arvad hər ikisi solaxay olarsa, o ailə qətiyyən birlikdə yaşaya bilməz və boşanmalıdırlar.\nPsixoloq bildirir ki, solaxaylıq insan üçün qüsur sayılmamalıdır: "Bu, insan qüsuru deyil. Beyin quruluşundan asılı olaraq irsən keçən psixi xəstəlikdir. Bu zaman sağ əl beynin sol yarımkürəsini, sol isə sağı idarə edir. Əslində solaxaylar sağla işləyən insanlara nisbətən informasiyanı daha effektli mənimsəyir. Bunun səbəbi isə istənilən informasiyanı sağ yarımkürənin daha tez qəbul etməsidir. Bəzən gənc analar bunu qəbul etmək istəmir və müxtəlif yollarla uşağı solaxaylıqdan çəkindirməyə çalışırlar. Lakin bu, uşaq üçün sarsıntıya səbəb olur. Nevroz, diqqətsizlik, yaddaş zəifliyi kimi narahatlıqlardan əziyyət çəkən uşaqların böyük bir qismi məhz valideynləri tərəfindən solaxaylıqdan məcburi sağ ələ keçirilməsidir" deyən həmsöhbətimiz bunu düzgün saymayır. Onun sözlərinə görə, uşağı sərbəst buraxmaq lazımdır: "Vacib olan o deyil ki, uşaq hansı əli ilə hərəkət edir, vacib olan odur ki, hərəkət etmək istəyir və bunu çox yaxşı bacarır".\n1921-ci ildə psixologiya ilə bağlı nəşrlərin birində solaxaylar kəm ağıllılar kimi göstərilir. Lakin tarixə nəzər saldıqda bir çox rəssamlar, şəxsiyyətlər, aktyorlar, ixtiraçılarda solaxay olublar.\nF.Zeynalovanın sözlərinə görə, solaxay insanlar kəmağıl deyil, əksinə diqqətcil və olduca həssas olurlar: "Solaxaylar xüsusi istedada malik insanlardır. Nəzərinizə çatdırım ki, solaxaylar arasında istedadlı insanlar 24%, sağ əllə hərəkət edənlərdə isə 7%-dir. Arada bu qədər böyük fərq onların normaldan daha istedadlı olduğunun göstəricisidir. Solaxaylar daha hissiyyatlı olur, onlar geniş fantaziyalara malik olurlar. Elə insanlar var ki, onlar solaxaylığı kompleks olaraq qəbul edir. Bu da ola bilər ki, hələ də solaxay insanların azlığından olsun, amma gənclərdə müşahidə etdiyimiz odur ki, onlar sağ əl vərdişi ola-ola solaxaylığa meyl edirlər".\nSolaxaylar məişətdə digərlərindən fərqli olaraq, daha tez-tez narahatlıqlarla üzləşirlər. Solaxay sağ əllə işləməyi öyrənə bilər, amma dərhal reaksiya göstərmək lazım gəldikdə o, bilmədən solla hərəkət edəcək. Son yüz ildə Böyük Britaniyada solaxayların sayı dörd dəfə artıb. Bunun səbəbini qadınların daha yaşlı vaxtlarında ana olmaları ilə əlaqələndirirlər. Statistikaya görə, onların uşaqlarının solaxay olmaq şansı daha çoxdur. London Universitetinin tibb fakültəsinin alimləri bildirirlər ki, solaxayların sayının artması cəmiyyətin intellektual səviyyəsinin yüksəlməsi və hətta riyaziyyat, incəsənət və idman sahələrində əsl dahilərin yaranmasına gətirə bilər.


Elxan Şahinoğlu: Ən real koalisiya AKP-MHP arasında ola bilər\n16:15 13.07.2015 (Yenilənib 01:59 14.07.2015)\nPolitoloq: Türkiyədəki koalisiya danışıqlarının uğurlu olacağına inanmıram\nBAKI, 13 iyul-Sputnik. Bu gündən etibarən Türkiyənin baş naziri Əhməd Davudoğlu koalisiya hökumətinin qurulması ilə bağlı siyasi partiyalarla rəsmi danışıqlara başlayır.\n“Atlas” Araşdırmalar Mərkəzinin rəhbəri Elxan Şahinoğlu bu danışıqların nə ilə nəticələnəcəyinə dair proqnozları Sputnik-lə bölüşüb: “Koalisiya hökumətinin qurulması ilə bağlı tərəflərin irəli sürdüyü təkliflər kifayət qədər ağırdır. Əgər nəticə uğursuz olarsa, Türkiyə prezidenti Rəcəb Tayyib Ərdoğan hökuməti qurmaq üçün mandatı seçkidə qalib gələn ikinci partiyaya verə bilər və bunun da uğurlu olacağına inanmıram.”\npolitoloq Elxan Şahinoğlu \_ Политолог Эльхан Шахиноглы\nPolitoloq hesab edir ki, əslində Ərdoğan koalisiyanın qurulmasında maraqlı deyil və bunu onun bəyanatlarından da görmək olar: “ O, daha çox vaxtından əvvəl seçkilərin keçirilməsində maraqlıdır. Hesab edir ki, yenidən seçki keçirilərsə, o zaman, AKP daha çox səs toplayacaq və yekunda təkbaşına hökuməti quracaq. Belə olan təqdirdə, konstitusiyada nəzərdə tutulan dəyişikliklərlə bağlı referendumun da keçirilməsinə nail ola biləcəklər. Ona görə də prezident koalisiyanın qurulmasında maraqlı görünmür.”\nPolitoloq bildirib ki, hələ vaxta 45 gün var və nəticədə hər hansı koalisiyanın qurulması istisna deyil. “Ən real koalisiya AKP-MHP arasında ola bilər. Çünki bu hər iki partiya sağçıdır və bir sıra məsələlərdə mövqeləri üst-üstə düşür” — deyə Şahinoğlu vurğulayıb.\nPolitoloqun fikrincə, qurulan koalisiya uzunmüddətli olmayacaq: “Türkiyənin son 20-30 illik tarixində elə bir koalisiya olmayıb ki, o, sonadək uğurlu fəaliyyət göstərsin və üzərinə düşən missiyanı yerinə yetirsin.”\nVaxtından öncə seçkilərə gəldikdə isə politoloq düşünür ki, siyasi partiyalar vaxtından əvvəl seçkilərin keçirilməsində maraqlı görünmürlər. “Artıq insanlar yorulublar. Həm də partiyaların bu dəfə seçkidən necə çıxacağı bəlli deyil. Ötən seçkidəki kimi yeni sürprizlər ola bilər. Necə ki, heç kimin gözləmədiyi halda HDP seçkidə böyük uğur əldə etdi və 13% səs topladı.” – deyə Şahinoğlu əlavə edib.\n00:01 20.01.2021 (Yenilənib 00:10 20.01.2021)


Əşyaların ruhunu görən adam – İradə Musayeva yazır...\n12:03 06 Noyabr 2017 556 dəfə oxunub\nKulis.az tənqidçi İradə Musayevanın “Ədəbi tənqidimizin Rüstəm Kamal obrazı” yazısını təqdim edir.\nGünümüzün ədəbiyyatı və ədəbiyyatşünaslığının yeni bədii-estetik, eləcə də, modern dünya elmi ilə səsləşən ədəbi-nəzəri görüşlərə ehtiyacı var. Bu məqalənin mövzusu professor, Rusiya Pedaqoji və Sosial Elmlər Akademiyasının həqiqi üzvü Rüstəm Kamalın “Güzgü günü” esselər kitabı (Bakı, Çaşıoğlu, 2017.) ilə bağlı olduğu üçün, daha çox ədəbiyyatşünaslığın problemləri kontekstində yanaşmaq istərdim məsələyə. Artıq neçə on illərdir ki, ədəbiyyatşünaslarımız, xüsusən də nəzəriyyəçilərimiz və tənqidçilərimiz çox hallarda bədii mətnə, eləcə də ədəbi şəxsiyyətlərin yaradıcı obrazlarına, metod və üslubuna standart təhlil-tənqid qəlibləri çərçivəsində yanaşmaqda davam edir...\nRüstəm Kamal tam fərqli bir üslub, özünəməxsus baxış nəzəriyyəsi ilə gəldi sənətə. İntellektuallıq, mövzuya konseptual, erudik informasiya əsasında yanaşma potensialı, dünya nəzəri - estetik baxışlarına bələdlik və bütün bu mürəkkəblikləri sadə, poetik dillə oxucuya çatdırmaq məharəti onu hamıdan fərqləndirdi. Bir də tədqiqat predmetini tanıtım qəribəlikləri...\n“Güzgü günü” kitabının adı kimi, içərisindəki esselerin başlığı da ilk baxışdan təəccüblü gəlir adama. Məsələn: “Molla Pənah Vaqif: Gözün tarixi”, “Molla Pənah Vaqif və Səməd Vurğun: felin karması”, “Mirzə Cəlilin hesab dəftəri”, “Ç-C-Ş: ömür səslərin ilgəyində”, “Akuşkadan görünən dünya”, “Mirzə Cəlilin teleqraf poetikası”, “Əbdürrəhim bəyin stomatoloji fantaziyası”, “Yusif Vəzirin vida dəftəri”, “Uca dağ başında”: Şuşanın landşaftı bədii mətn kimi”, “Qəbirüstü yazı: Səməd Vurğun məqamı”, “Səmədoğlular, saat neçədir?”, “Vaqif Səmədoğlunun yuxuları”, “Fonoqraf: Mikayıl Müşfiq və Asəf Zeynallı”, “Nitqi tərk etmək cəsarəti: Maqsud Şeyxzadə”, “Əli Kərim təbəssümü haqqında ballada”, “Məmməd Arazın qılınc və qələmi”, “Ailəmiz və romanımız”, “Bir əfsanə söylə, yaxud yaddaşın ekologiyası”, “Şairi gözlərindən tanımaq” və s.\nAmma kitabı oxuduqca adların simvolikası, məna qatları açılır... Assosiasiya təfəkkürü R.Kamalın elmi yaradıcılığının məğzidir. R.Kamal bu təxəyyüllə hər şeydə, hətta adi məişət əşyalarında belə ruh, can, məna, məzmun görə bilir. Və bizi də buna inandırır. Ədəbi, tarixi şəxsiyyətlərin obrazı onun baxış bucağında bir başqa izahla ifadəsini tapır. Və bu “bir başqa izah” üslubunu, tərzini, tendensiyasını sözsüz qəbul etməli oluruq. Mən onun mətnə və müəllifə yanaşma metodikasında rus ədəbiyyatşünaslarının (Rüstəm Kamal Y.Lotmanın tələbəsi olub) və hətta dilçilərinin (xüsusən Balmontun səslərin anatomiyası ilə bağlı nəzəriyyəsinin və s.) çox zərif, incə, miniatür obrazlar qalereyası yaratma sənətkarlığını gördüm. Dünya nəzəri-estetik baxışlarının obrazyaratma texnikasında bizim öyrəşmədiyimiz, mücərrəd, abstrakt hesab etdiyimiz praktikanı məhz Rüstəm Kamal gətirdi ədəbiyyatşünaslığımıza. Məsələn, hərflərin rəngini, səslərin ölçüsünü, musiqisini, xarakterini, hətta “xasiyyətini” və s. tədqiq edən xarici dilşünas mütəxəssislərin yazıları ilə tanış olan adam R.Kamalın “yaddaşın ekologiyası” ifadəsinə şübhə ilə yanaşa bilməz...\n“M.Baxtin Rable haqqında kitabının bir fəslində (“Rable gülüş tarixində”) A.Gertsenin sözlərini epiqraf kimi verir: “Gülüşün tarixini yazmaq hədsiz dərəcədə maraqlı olardı”.\nŞairlərin gülüşünü yazmaq bir çox sirli, gizli mətləbləri duymağımıza imkan verərdi və maraqlı, mistik mənalar tarixi alınardı. Onlardan biri də “gülməyən” dahi şairimiz Səməd Vurğundur”.\nDaha sonra müəllif gülüş, gülməklə bağlı S.Vurğunun həyatı və əsərlərindəki bəzi məqamları misal gətirir. Onun hətta repressiya illərində iclaslarda, tədbirlərdə min-bir yerə yozula, siyasi don geyindirilə biləcək mənalı zarafatlarını misal çəkir. Və göstərir ki, S.Vurğunun haqqında saysız-hesabsız yazılar toplanıb. Onun yerişindən, duruşundan, baxışından, yazı, yemək, danışıq tərzindən - hər şeydən danışıblar bu xatirələrdə. Amma gülüşündən heç kim...\nƏlbəttə, söhbət bir mimik jestdən, təbəssümdən, ya qəhqəhədən getmir. Söhbət S.Vurğun xarakterindən, xasiyyətindən də getmir, söhbət acı uşaqlıq həyatı görmüş Vurğunun əsrin ən tragik dövrünə düşmüş cavanlığının tar-mar olmasından gedir... İctimai-siyasi dramatizm ağrılarının talelərdən keçən zamanlarından gedir...\n“Nədənsə həmişə düşünmüşəm və inanmışam ki, müdriklər, filosoflar dünyadan köçəndə onların üzündə mütləq bu dünyaya kinayəli gülüşün ifadəsi olur. Tələbəlik illərində, Tartu Universitetinin tarix muzeyində böyük alman filosofu İ.Kantın ölüm maskasını görmüşdüm. Keniqsberqli müdrikin üzündə donub qalmış sarkastik gülüşü hələ də yadımdadır.\nÇox güman ki, Səməd Vurğun da bu dünya ilə gülüşlə vidalaşıbdır”.\nÜmumiyyətlə, R.Kamalın məqalələrində işlətdiyi ifadələri, xarakterizələri də çox zaman qəribə görünür. Və həmin bircə ifadədən hansısa böyük mənalar, “sirlər mağarasına” yol tapa bilirsən. Məsələn, N.Nərimanov haqqında yazdığı Doktor N. Bir metaforanın qurbanı” essesini belə başlayırdı: “Nəriman Nərimanovun XX əsr Azərbaycan tarixinin maraqlı simvollarından biri olması qətiyyən şübhə doğurmur”.\n“Simalarından biri” yox, məhz “simvollarından biri”... Doğrudan da, XX əsrin əvvəlləri siyasi baxışlar, ədəbi cərəyanlar, ictimai təlatümlər baxımından müxtəlifliklər, antiliklər zamanı idi. Və bu xaotik zamanın lider şəxsiyyətləri artıq simvollaşmışdı. Nərimanov özü isə nəinki ziddiyyətli zamanın tarixi şəxsiyyəti, həm də ziddiyyətli tarixi epoxanın ziddiyyətli tarixi şəxsiyyəti idi. Ziddiyyət içində ziddiyyət müəmmasına dönmüşdü Nərimanov. Hələ də bu ziddiyyətin düyünü, kilidi açılmır... Və R. Kamal çox doğru olaraq onu zamanın faciə məzmunlu “simvollarından biri” - deyə adlandırır. Metafora isə “uçurum” adlı kodun içərisində gizlənən tale ilə bağlı obrazlılıqdır. N.Nərimanovun həyatı uçurum üstündə tikilmiş ev assosiasiyası yaradır. Özü də nə vaxtsa bu evin dərəyə yuvarlanacaq aqibətini anlayır və daima bu hissin həyəcanı ilə yaşayır. Bu “Simvol”un bədii, eləcə də siyasi fəaliyyətində uçuruma doğru gediş süjeti onun xəbəri belə olmadan cızılmışdı artıq... R.Kamal həm də ədəbiyyatşünaslıq dilinə bədii ifadə və təsvir vasitələrindən məharətlə istifadə edərək bir məcazlılıq, obrazlılıq, poetik ahəng çaları gətirdi. Ona görə də onun məqalələri oxunaqlı, yadda qalan, təsirli və ideyaverici mətn kimi dəyərləndirilməlidir. Onun essesində Nəriman Nərimanov millətin maariflənməsi, inkişafı, azadlığı uğrunda mücadilə edən, amma praktik olaraq bolşeviklərin yanında olan minlərin ümumiləşmiş obrazı, simvolu kimi səciyyələndirilir.\n“Məndən ötrü Nəriman Nərimanovun ömür və yazı təcrübəsi bir konseptual metaforanın gerçəkləşməsi kimi maraqlıdı. C.Lakoffun nəzəriyyəsinə görə, metafora konseptual sistem sferalardan (sfera-mənbə) birinin başqa sferaya (sfera-məqsəd) proeksiyasıdır. C.Lakoff və M.Conson "Biz yaşadığımız metaforalar" əsərində hesab edirlər ki, konseptual metaforalar sadəcə bir xəyal uçuşu deyil, onun əsasında cismani (hissi) təcrübə durur. Bu “uçurum” metaforasıdır ki, Nərimanovun təhtəlşüurunda çox fəaldır, bütövlükdə onun ideoloji düşüncəsini, əsərlərin süjet strukturunu və ideyasını müəyyənləşdirir”.\nRüstəm Kamal məqalələrini sadəcə ideya və fəlsəfi düşüncələri, nəzəri bilgisi, təxəyyül bazası hesabına yazmır. Onun kiçik həcmli esselərində bəzən 4-5 kitabdan, bədii mətn parçalarından konkret sitatlar olur. Yəni, kiçik bir yazının orijinallığı üçün müəllifin nə qədər əziyyət çəkdiyinin şahidi olur, zəngin mütaliə potensialına malik olduğunu görürük.\nİsmayıl bəy Qutqaşenlidən bəhs edən “Generalın xarabat mistikası” essesində də bir ifadənin izi ilə taleyə gedib çıxırıq: Xaraba! İ.Qutqaşenlinin ətrafında və daxili aləmində olan və həm də daxili aləmi olan(!) “xaraba” obrazı yenə mistik duyumla çözülür. Səyahətlər zamanı yazdığı yol qeydlərində, tarixi abidələr haqqında xatirə cümlələrində, bədii detallarda Qutqaşenlinin şüuraltı yaşantılarının bir boşluq, yalnız izi qalan məkan, ağrı abidəsinə çevrilmiş xaraba dünyası göz önünə gətirilir, göstərilir ki, Qutqaşenli seyr etdiyi xarabalıqlar məkanında özü də itir tədricən, çünki, “xarabanı seyr edən insan psixoloji-mistik mənada ölüm məkanına daxil olur”.\nR.Kamal adı ədəbiyyat tarixində çox az çəkilən bu ədəbi portretə elə tale obrazı cızır ki (özü də real faktlar əsasında) bizim İ.Qutqşenli ilə aramızdakı uzaqlığı yox edir, maarifçi, modern estetikanın ilk qığılcımlarını düşüncəmizə səpən İ.Qutqaşınlı haqqında uzun-uzadı düşünməli oluruq. Qəribədir, söhbət sadəcə bir “xarabat” kəlməsinin açılışından gedir. R.Kamal, bu kəlmənin enerjisini, qaranlıq dalanlara aparıb çıxaran işığını belə tuta bilir və nəticədə fantastik, illüziya təsəvvürlü macəra yox, real faktlara dayanan tədqiqat, araşdırma qoyur ortaya…\n“Səfərnamə”də “xaraba” sözünün leksik-semantik təhlili və mətndə yayılma tezliyi, təkrarlanma dərəcəsi yazıçının tale mətninin bir məqamını oxumaq imkanı verir. Bildiyimiz kimi, xarabat Şərq poeziyasının sevimli xronotoplarından biridir. Xarabat mifoloji mətnlərdə ruhların yaşadığı və məskunlaşdığı məkandır. Orta əsrlərdə aşağı, sosial statuslu insanların yığışdığı yerdir. Aşiqlərin, rindlərin üz tutduğu, şairlərin, ariflərin vəsf etdiyi yerdir. Şeyx Mahmud Şəbüstəri deyirdi: “Xarabati olmaq özündən qurtuluşdur”. İ.B.Qutqaşınlının məkan qavrayışı üç gerçəkliyin təqdimatını və təsvirini mümkün edir. Seyr olunan məkan obyektlərinin gerçəkliyi; ikincisi, ətraf mühitlə bağlı düşüncələr, üçüncüsü, müəyyən məkanlarda İsmayıl bəyin davranışı”.\nR.Kamal təkcə yazıçıların həyatı ilə yaradıcılığını bu cür mistik və məntiqi-fəlsəfi nöqtələrdə birləşdirərək əlaqələndirmir, həm də öz zəngin nəzəri-tarixi bilgiləri əsasında uyğun müqayisələr aparır. Məsələn, Hegelin, İ.Qutqaşenlinin və tədqiqatçı alim S.Mümtazın – müxtəlif zaman intuitizminin eyni məsələ haqqında ortaq nöqtə bitkinliyini net olaraq ortaya qoya bilir. “Xaraba”, “sirli obyekt” artıq bizim təsəvvürümüzdə tarixi-fəlsəfi cizgiləri ilə birlikdə məcazlaşdı, obrazlaşdı. Və ən azından üç tarixi şəxsin (Hegel, Qutqaşenli, S.Mümtaz) düşüncə formatında: “İsmayılbəy Qutqaşınlı üçün xaraba yerlər, tikililər sirli, mistik obyektlərdir, yoxluğun, heçliyin ruhunu ifadə etdiyinə görə “obyektiv sirrdir”. (Hegel) “Xaraba” sözünün mistik məna enerjisi sonda onun taleyinin proeksiyasına çevrilir. “İsmayıl bəyin Şamaxı şəhərinin gözəl bir yerində böyük bir evi vardır ki, bu gün belə xərabəsi mövcuddur” (S.Mümtaz)”.\nR.Kamalın yazıya başlaması jesti də maraqlıdır. Məsələn, “Molla Pənah Vaqifin güzgüsü” essesinin adı bir başqa təsəvvür yaradır. Adama elə gəlir ki, haqqında bəhs ediləcək güzgü şairin şəxsi əşyası olub. Amma məqalə belə başlayır: “Görəsən, XVIII əsrdə Qarabağda güzgülər necə və harda hazırlanırdı, Şuşaya hardan gətirilirdi? Xan sarayını hansı sənətkarın bağladığı güzgülər bəzəyib?”\nArtıq fikrimizin yönü dəyişir, mövzu daha geniş xarakter alır. Bu gün erməni caynağında olan Qarabağa, Şuşaya, Xan sarayına, M.Vaqifin şeirlərindəki “güzgü” təsvirlərinə, Ağa bəyim Ağanın adı dillərdə gəzən, İran şahının onun üçün düzəltdirdiyi və daha sonra qardaşı qızı X.Natavana bağışladığı ləl-cəvahiratla bəzədilmiş güzgüsünün tarixi və taleyi rəvayət dili ilə, amma çox qısa şəkildə nəql edilir. Bu cür qiymətli güzgünün hətta hər iki şair qadına bədbəxtlik gətirməsi ehtimalı da vurğulanır və s. Mətləb isə başqadır. Bu tarixi şəxsiyyətlərin həyat hekayəsindən bir mistik xəyali obraz kimi keçən və qorunan, əzizlənən, sonra sökülüb dağıdılan əşya-“güzgü” Vaqifin şeirlərində şux və xoş ovqat, oynaq intonasiya ilə yeni obraz qazanır:\nAyna tutar, zənəxdana gül düzər.\nƏldə ayna gözə sürmə çəkəndə\nKönlümü aynatək eyləyəydi pak və s.\nVə sonra ideya miqyasını bir az da genişləndirir. “Güzgü Qarabağ insanının, indiki dillə desək, gündəlik aksesuarı deyildi, həm də “həyat aynası” idi, yəni aynaya baxan şəxs öz yaşamını, taleyini anlamağa çalışırdı… Güzgü daosizmdə, budfdizmdə “dünyanın ikinci əksini” bildirir.\n“Dao bütün varlığın güzgüsüdür: soyuqdur. Sakitdir, boşdur (heçlikdir), güzgü hər şeyi əks etdirir, axı özü hər şeydir və heç nədir: ikinci əks olunan həyatdır. Bu ölü həyatdır? Yox! Çünki güzgüdə əks olunan nə varsa, nə ölü, nə də diridir. Bu,- “ikinci həyat”dır. Kabuslara və qalüsinasiyalara bənzər “ (Xuan fan-ço. “Saflaşmış ruhun güzgüsü”. Rus dilində)”\n“Güzgü günü” esselər kitabı bir həmkar olaraq etiraf edim ki, qibtə ediləcək dərəcədə rahat oxu kitabıdır. Bu qədər uzaq, geniş, müxtəlif zaman və məkanlara bu qədər dogma sənət adamı intuisiyası ilə səyahəti R.Kamalın əsil ədəbiyyat ruhu ilə yazıb-yaratdığını göstərir.\nBu məqamda bir nüansı qeyd etmək istərdim ki, bizim ədəbi tənqid mətnləri uzun onilliklər boyunca ancaq eyni dairənin adamları-ədəbiyyatçılar üçün oxunaqlı olub. Amma R.Kamalın özünün də dediyi kimi, “biz öz yeni ədəbiyyatşünas üslubumuzla ədəbi tənqidi daha geniş auditoriya üçün oxunaqlı və anlaşılan etdik”. Doğrudan da bu, əslində böyük uğurdur…\nKitabda A.S.Puşkinin dayəsi Arina Radionovnadan tutmuş M.Cəlil, F.Kafka, U.Eko, Y.Çəmənzəminli, M.Müşfiq, Ə.Kərim, M.Araz, İ.Muğanna, Anar, N.Cəfərov və onlarla müxtəlif ədəbi şəxsiyyətlərdən bəhs edən çox maraqlı və yeni informasiyalar verən materiallar yer alıb. Amma məni bu kitab bir başqa özəlliyi ilə də özünə bağlayır. “Səmədoğlular”, xüsusən. Vaqif Səmədoğlu mövzusundakı fərqli yanaşma maneralı yazılara görə…\nMən V.Səmədoğlu haqqında ilk monoqrafiyanın, kitabın müəllifiyəm. Və V.Səmədoğlu yaradıcılığına bələd adam kimi, R.Kamalın bu mövzuda yazdığı esseləri xüsusilə diqqətimi çəkdi.\nR.Kamalın, bayaq da qeyd etdiyim kimi, çoxyönlü baxış prizması mövzunu sanki bir az da canlandirır, dirildir. Və çox maraqlı ümumiləşdirmələri var. Məsələn, “Vəkilovlarda ölüm mövzusu” ideya olaraq tədqiqatçılara neçə elmi araşdırma mövzusu verir. Amma R.Kamal bu genişlikdə mövzunu öz məqaləsində tezislər vasitəsilə konkretləşdirir. Yəni o həm də həmkarlara N qədər yeni mövzu ideyası təklif etmiş olur …\n“Səmədoğlular, saat neçədir?” R.Kamal belə başlayır: “Ənənəvi ədəbiyyatşünaslıqda olduğu kimi, biz də bu mövzunu “vaqif Səmədoğlu poeziyasında zaman mövzusu”, yaxud “Y.Səmədoğlu nəsrində saat obrazı” kimi yaza bilərdik. Nə qədər gülməli və kədərli vəziyyət alınardı! Etiraf edim ki, məni bir az bu “tema. mövzu” sözü çəkindirir. Axı sevgi, savaş, təbiət kimi substansiyalar bədii sənətin mövzusu ola bilməz. Axı bu substansiyalar hər yerdədir və həmişə mövcuddur. Yəni bütün mövzuların fövqündə və cövhərindədir. xüsusən. zaman substansiyası – bu qəbildəndir.\nZaman –tale, zaman –ölüm poeziyada ən sirli substansiyalardır. Vaqif Səmədoğlunun yaradıcılığında bu substansiya ilə sürrealist obrazların təkrarlanması və sabitliyi də bu üzdəndir”.\nDaha sonra Y.Səmədoğlunun “Qətl günü”, “Qalaktika”, “İncə dərəsində yaz çağı”, “220 N-li otaq” əsərlərindəki saat, vaxt, qoşalaşan, ayrılan əqrəblər mistikasını V.Səmədoğlu şeirlərində axtarır və tapır. “Vaqif Səmədoğlu üçün də satin səsi ölümə çağırış kimi qəbul olunur. Kəfkirin səsi axirət dünyasının “bu dünyaya replikasıdır. Tale işarətləridir. Saatın səsi artdıqca insanda tənhalıq duyğusu güclənər.\nBöyüyüb saat səsi,\nEvdə təkcə özüməm,\nGözləmirəm heç kəsi”.\nBir dəfə Səməd Vurğunun ev muzeyində keçirilən tədbirlərdən birində R.Kamal çox duyğulu-duyğulu böyük saata baxdı və dedi ki, “bu həmin saatdır…” Təbii ki mən söhbətin nədən getdiyini bilirdim və o anda S.Vurğun muzeyindəki yox, məhz S.Vurğunun evindəki saatı, Yusifin, Vaqifin səsi, çaqqıltısı ilə ruhi təmasda olduğu saatı göstərirdi… Saat bu gün də mənim düşüncəmdə “səmədoğlular” nisgilli bir interyerdir… Səməd Vurğun dünyasını dəyişdiyi vaxt (1956-cı il, 27 may. Axşam saat 8-30) əqrəbləri kilidlənən, səsi kəsilən, donuq saat… Bu saatın obrazını R.Kamal şəxsləndirdi, canlandırdı düşüncələrimizdə. Q.Q.Markes əbəs yerə demirdi ki, əşyaların da ruhu var, onları sadəcə oyatmaq lazımdır… Hərdən mənə elə gəlir ki, R.Kamal ədəbiyyatşünaslıqda çərçivələri, şablonları öz yeni baxış manifestosu ilə dağıtdığı kimi, donuq, sönük, sükutlu atributlara, əşyalara, detallara həm də bax bu şəkildə can verməklə də məşğuldur…\nBizdə elə köhnə vaxt.\nKöhnə hamam, köhnə taz,\nHəmən tale, həmən baxt.\nVə R.Kamal yazır: “Köhnə saat, qədimi saat Səmədoğluların sevdiyi obrazdır. Köhnə saat itirilmiş. Su kimi axıb getmiş günlərin simvoludur. Köhnə saat dəyişməzliyin, hərəkətsizliyin və donuqluğun ifadəsidir…”\n“Vaqif Səmədoğlunun yuxuları”, “Vaqif Səmədoğlunun bulud hekayəti” esseləri də qarşımıza tanış və bəlkə də tanımadığımız bir şairin yuxulurını, bulud hekayələrini anlatdı… “Yuri Lotman deyirdi ki, “yuxular semiotik güzgüdür”. Vaqif Səmədoğlunun təhtəlşüuru bu güzgüdə axirətin işarələrini görürdü”.\nR.Kamalın “Güzgü günü” kitabına 2015-2017-ci illər ərzində “Ədəbiyyat qəzeti”ndə çap olunmuş esselər toplanıb və kitaba ədəbiyyatşünas alim Məti Osmanoğlu maraqlı bir “ön söz” yazıb. R.Kamalı yaxından tanıyan dost kimi yox, duyan, hiss edən və layiqincə qiymətləndirən həmkar kimi. “ Rüstəm Kamal söhbəti mətnin həm hesablanması asan olan rasional, həm də hesaba-kitaba sığmayan mistik-magik effektləri üzərində qurur. Bu kitaba toplanmış filoloji esselərdə ayrı-ayrı obraz və motivlər mətnin şüuraltı fonundan , leksik-semantik strukturundan çıxarılıb əyaniləşdirilir, yenidən mənalandırılır. Esselərdə bədii mətni “söküb yenidən yığmaqdan”, ənənəvi təhlildən imtina edilir, daha çox mətnin fəlsəfi-estetik enerjisinin gözə görünməyən yönləri canlandırılır, hərəkətə gətirilərək görüntüyə, təsvirə çevrilir”.\nVə nəhayət bir vacib məqama diqqəti də yönəltmək istəyirəm… R.Kamalın yeni kitabı haqqındakı bu məqaləmi heç bitirmək istəmirəm, bəlkə də onun bütün esselərini sizə sevdirmək həvəsim var. Lakin hər şeyin sonu olmalıdır… Mən də bu yazımın sonunda Rüstəm Kamal kimi, onun tərzinə, üslubuna uyğun bir mistik eksperiment aparmaq istədim. “Kitabının ilk cümləsi və son cümləsi arasındakı Rüstəm Kamal kimdir?” - deyə…\nİlk cümlə: “XVIII əsr Azərbaycan mədəniyyətini əslində “göz mədəniyyəti” adlandırmaq olar”.\nSon cümlə: “Umberto Eko ölsə də, Ekonun düşüncə sistemi tamamlanmır…”\nBəli, təbii ki, XXI əsr Azərbaycan mədəniyyəti “göz mədəniyyəti” deyil, qloballaşma xaosunda özünü israrla qoruyan, özünü axtaran, axtarışda olan, var olmağa, yaşamağa cəhd edən bir mücadilə çeşididir… Bu mücadilə meydanında ədəbiyyatımızın, ədəbi-estetik düşüncə obrazımızın memarlarından biri də R.Kamaldır. Və son cümlənin mistikasını da yozmaq istəsək, gərək belə deyək: Rüstəm Kamal 40-50 il bundan sonra dünyadan köçərsə də, onun düşüncə sistemi tamamlanmayacaq…\nHəqiqətən də, R.Kamal ədəbiyyatşünaslığımıza və xüsusən esseistikamıza yeni, orijinal düşüncə sistemi ilə daxil olub.


Yüklə 4.59 Kb.\nölçüsü 4.59 Kb.\n2013-cü ildə Azərbaycan ədəbiyyatının görkəmli nümayəndəsi, xalq şairi, Dövlət mükafatı laureatı Məmməd Arazın (Məmməd İnfil oğlu İbrahimovun) anadan olmasının 80 illiyi tamam olur.\nVətənpərvərlik duyğuları ilə zəngin Məmməd Araz yaradıcılığı Azərbaycan poeziyasının parlaq səhifələrindən birini təşkil edir. Şairin yüksək bədii-fəlsəfi ümumiləşdirmələrlə səciyyələnən, lakonik deyim tərzinə malik dərin ictimai məzmunlu lirikası gücünü vətən təbiətinin gözəlliklərindən, böyük tarixi keçmişimizdən və milli ədəbi fikrin tükənməz xəzinəsindən almışdır. Ana dilinin bütün incəliklərini özündə toplamış bu poetik irs gəncliyin mədəni-mənəvi dəyərlərə ehtiram ruhunda formalaşdırılması baxımından müstəsna əhəmiyyətə malikdir.\nAzərbaycan Respublikası Konstitusiyasının 109-cu maddəsinin 32-ci bəndini rəhbər tutaraq, milli ədəbiyyatın inkişafına mühüm töhfələr vermiş xalq şairi Məmməd Arazın 80 illik yubileyinin keçirilməsini təmin etmək məqsədi ilə qərara alıram:


Qripə qarşı vaksinasiya COVİD-ə yoluxmanı azaldacaq? - RƏSMİ CAVAB\nAzərbaycanda qripə qarşı vaksinasiyanın aparılması birbaşa COVİD-ə yoluxma sayının azalmasına təsir göstərməyəcək.\nLent.az xəbər verir ki, bunu Trend-ə TƏBİB-in Elmi Komitəsinin sədri, Elmi Tədqiqat Profilaktika İnstutunun direktor müavini, professor Akif Qurbanov deyib.\nA.Qurbanov əlavə edib ki, vaksinasiyanın aparılması insanlarda sadəcə COVİD-lə eyni zamanda qripə yoluxmanın baş verməsi ehtimalını azaldacaq:\n”Bu vaksinasiya ona görə edilir ki, qriplə birlikdə yoluxmanın olduğu zaman COVİD insanda daha da ağırlaşma yaratmasın: “Vaksinasiya ən azından bu sahədə müəyyən qədər işlər görəcək. Amma qripə qarşı vaksinasiyanın aparılması COVİD-ə yoluxmaya birbaşa təsir göstərmir”.\nQeyd edək ki, oktyabrın 12-dən 2020-2021-ci ilin payız-qış mövsümündə ölkədə qrip və kəskin respirator virus infeksiyalarına qarşı profilaktik və əksepidemik tədbirlərin, həmçinin infeksiya üzərində epidemioloji monitorinqin gücləndirilməsi məqsədi ilə vaksinasiya tədbirlərinə başlanılıb. Bu vaksinasiya tədbirləri tibb işçiləri - həkim və orta tibb personalı, hamilə qadınlar, xroniki tənəffüs sistemi xəstəliyi olan 6 aydan böyük uşaqlar, orta və yaşlı insanlar üçün keçirilir. Vaksinasiya tədbirləri bir ay ərzində həyata keçiriləcək.


ARDNF-in aktivlərini idarə edən bank ciddi zərərlə üzləşib | Report.az\nARDNF-in aktivlərini idarə edən bank ciddi zərərlə üzləşib\nARDNF-in aktivlərini idarə edən bank ciddi zərərlə üzləşib Bank işçilərini ixtisara salmaqla yanaşı bonusları da azaltmaq qərarına gəlib\n2 Fevral , 2017 13:26\nBakı. 2 fevral. REPORT.AZ/ Almaniya "Deutsche Bank"ının 2016-cı ilin IV rübündə xalis zərəri 1,89 mlrd. avro (1,94 mlrd. ABŞ dolları) təşkil edib. "Report" "Bloomberg" agentliyinə istinadən xəbər verir ki, analitiklər Bankın son rübdə zərərinin 1,32 mlrd. avro (1,43 mlrd. dollar) olacağını proqnozlaşdırırdılar.\nXatırladaq ki, Azərbaycan Dövlət Neft Fondunun (ARDNF) investisiya portfelinin bir hissəsi "Deutsche Bank"ın törəmə şirkəti (subsidiary) olan "Deutsche Asset & Wealth Management International GmbH." şirkətinin idarəetməsinə verilib.\nBankın icraçı baş direktoru Con Kryan (John Cryan) mənfəətliliyi artırmaq və kapitalı gücləndirmək üçün işçilərin bonuslarını azaltmaq və minlərlə işçini ixtisara salmaq qərarına gəlib. Qeyd edək ki, "Deutsche Bank" ABŞ-da ipoteka qiymətli kağızları ilə spekulyativ əməliyyatlar və Rusiya səhm bazarında həyata keçirdiyi "qarşılıqlı" əməliyyatlar səbəbindən 8 mlrd. dollara yaxın cərimə ödəməyə razı olub.\n"Landesbank Baden Wurttemberg"in analitiki İngo Frommenin fikrincə, "Deutshe Bank"ın hələ kapital kəsiri var və gözlənilməyən hadisələr Bank üçün problemlər yarada bilər".\nİngilis versiyası Bank managing SOFAZ assets faces serious loss


AHİK-in V qurultayında çıxışlar- Elmira QULİYEVA,\nTarix : 2018-02-24 00:07:14\nMənim üçün demək xoşdur ki, bu gün, digər təşkilatlar kimi, səhiyyə işçiləri həmkarlar ittifaqının səmərəli fəaliyyət göstərə bilməsi üçün hər cür şərait yaradılmışdır. İttifaqımız bu şəraitdən səmərəli şəkildə bəhrələnərək üzvlərinin əmək, sosial, istirahət hüquqlarının qorunması istiqamətində böyük işlər həyata keçirir.\nBelə mühüm işlərdən biri də AHİK-in və Səhiyyə Nazirliyinin dəstəyi ilə Qusar şəhərində “Şəfa-Qusar” İstirahət Mərkəzinin yaradılması olmuşdur. Respublika Komitəsinin mülkiyyətində olan Mərkəz 2016-cı ilin may ayından tam gücü ilə fəaliyyətə başlamışdır. Bu günədək istirahət mərkəzində 7000-dən çox səhiyyə işçisi və onların ailə üzvləri istirahət etmişdir.\nİstirahət mərkəzində 40 nəfərdən çox yerli vətəndaş daimi işlə təmin olunmuşdur. Bu da regionlarda iş yerlərinin açılmasına dair dövlət proqramının yerinə yetirilməsinə dəstəkdir.\nBu gün Azrəbaycan Həmkarlar İttifaqları Konfederasiyası, ölkəmizin ictimai-siyasi və sosial-iqtisadi həyatında mühüm yeri olan, çoxillik uğurlu fəaliyyəti ilə əmək adamlarının kütləvi və müstəqil təşkilatına çevrilmişdir.\nMəhz Konfederasiyanın təşəbbüsü, müəllifliyi ilə hökumətlə, sahibkarlar təşkilatı ilə iki il müddətinə Baş Kollektiv Saziş bağlanır, onun icrası nəzarətdə saxlanılır.\nBaş Kollektiv Saziş həmkarlar ittifaqı təşkilatlarında, o cümlədən ilk həmkarlar ittifaqı komitələrində kollektiv danışıqların intensivliyinin artırılmasına hiss olunacaq dərəcədə təkan verir.\nSon illərdə Əmək Məcəlləsinə edilmiş əlavə və dəyişikliklər, Sosial və İqtisadi Məsələlər üzrə Üçtərəfli Komissiyanın yaradılması cəmiyyətdə həmkarlar ittifaqının rolunu və statusunu daha da artırmışdır.\nYeri gəlmişkən deyim ki, komissiyanın müzakirəsinə hər bir ittifaq üzvünün mənafeyinin qorunmasını əhatə edən məsələlərin çıxarılması məqsədəuyğun olardı.\nAHİK-in “2016-2020-ci illər üçün Layiqli Əmək üzrə Ölkə Proqramı”nın, “Azərbaycan gəncliyi: 2017-2021-ci illərdə” Dövlət Proqramının, “Narkotik vasitələrin, psixotrop maddələrin və onların prekusorlarının qanunsuz dövriyyəsi və narkomanlığın yayılması ilə mübarizə üzrə 2013-2018- ci illər üçün Dövlət Proqramı”nın həyata keçirilməsinə dair AHİK-in konsepsiyaları təqdirəlayiqdir və sahə həmkarlar təşkilatı kimi icra edilməsində fəal iştirak edirik.\nHər il AHİK-in İcraiyyə Komitəsinin qərarı ilə keçirilən “Sağlam və təhlükəsiz əmək şəraitinin yaradılması üzrə ilin ən yaxşı müəssisəsi (təşkilatı)” Respublika baxış-müsabiqəsində 10 səhiyyə müəssisəsi, “İlin peşəkar gənci” müsabiqəsində səhiyyə sahəsində çalışan 4 gənc qalib olmuş, AHİK-in mükafatları ilə təltif edilmişlər.\nDaha bir neçə təklifimi diqqətinizə çatdırmaq istəyirəm - yaxşı olardı ki, səhiyyə işçilərinə “dövlət qulluqçusu” statusu verilsin. Sosial mənzil alanların siyahısına səhiyyə işçiləri də əlavə edilsin, əmək, səhiyyə müəssisələrində çalışanların pensiya yaş həddinə yenidən baxılsın. Attestasiyadan keçə bilməyən tibb işçilərinə təkrar attestasiyaya qədər orta əməkhaqqının verilməsi ilə bağlı məsələnin həlli üçün müvafiq strukturlara müraciət edilsin.\nÖzəl sektordan həmkarlar ittifaqına üzvlüyə marağı gücləndirmək məqsədilə intensiv iş aparılması, həmkarlar ittifaqı fəallarının təhsil sistemi şəbəkəsini artırmaq və yaxşılaşdırmaq üçün əlavə tədbirlər qəbul olunmalıdır, informasiya fəaliyyətini yaxşılaşdırmaqdan və üzv təşkilatların işini gücləndirməkdən ötrü elektron poçt ünvanları üçün AHİK tərəfindən vahid Domenin alınması da məqsədəuyğundur.\nAzərbaycan Həmkarlar İttifaqları Konfederasiyasının, 5 il ərzində görülən işlər barədə hesabat məruzəsini dinlədikdən sonra, ittifaq üzvlərinin əmək, sosial-iqtisadi müdafiəsi, istirahətinin təşkili və digər istiqamətlərdə mühüm işlərin həyata keçirildiyini və ölkənin ictimai həyatında aparıcı qüvvəyə çevrildiyini görürük.\nQeyd olunanları nəzərə alaraq, AHİK-in hesabat dövründəki fəaliyyətini qənaətbəxş qiymətləndirir və təftiş komissiyasının məlumatının təsdiq olunmasını təklif edirəm.\nSəhiyyə işçiləri həmkarlar iittifaqı təşkilatlarının hesabat-seçki yığıncaqlarının, konfranslarının və III qurultayının qərarlarına əsasən, səhiyyə işçiləri adından Səttar Suliddin oğlu Möhbalıyevin AHİK-in sədri vəzifəsinə və ölkəmizin xoşbəxt gələcəyi naminə İlham Heydər oğlu Əliyevin Azərbaycan Respublikası Prezidentliyinə namizədliyinin irəli sürülməsini təklif edirəm.


Ölkəmizə daha çox Rusiyadan turist gəlib\n23:32 24.05.2018 (Yenilənib 21:58 24.05.2018)\nİrana gedən Azərbaycan vətəndaşlarının sayı 11,6 faiz artıb, Türkiyəyə gedənlərin sayı 16,1 faiz, Gürcüstana gedənlərin sayı 3,6 faiz, Rusiya Federasiyasına gedənlərin sayı 1,1 faiz azalıb\nBAKI, 24 may — Sputnik. Dövlət Sərhəd Xidmətinin məlumatına əsasən 2018-ci ilin yanvar-aprel ayları ərzində Azərbaycana dünyanın 182 ölkəsindən 847,6 min və ya ötən ilin müvafiq dövrü ilə müqayisədə 13,4 faiz çox əcnəbi və vətəndaşlığı olmayan şəxs gəlib. Bu barədə Sputnik Azərbaycan-a Dövlət Statistika Komitəsindən məlumat verilib.\nGələnlərin 28,3 faizi Rusiya Federasiyası, 21,9 faizi Gürcüstan, 13,4 faizi İran, 11,3 faizi Türkiyə, 4,6 faizi Birləşmiş Ərəb Əmirlikləri, 2,0 faizi Ukrayna, 1,9 faizi İraq, 16,5 faizi digər ölkələrin vətəndaşları, 0,1 faizi isə vətəndaşlığı olmayan şəxslər olub.\nMəlumata görə, gələnlərin 66,8 faizini kişilər, 33,2 faizini isə qadınlar təşkil edib. Əcnəbi və vətəndaşlığı olmayan şəxslərin 22,0 faizi yanvar, 19,6 faizi fevral, 32,7 faizi mart, 25,7 faizi isə aprel ayında ölkəyə gəlib.\nMəlumatda qeyd edilir ki, cari ilin yanvar-aprel aylarında Körfəz ölkələrindən (İran istisna olunmaqla) gələnlərin sayında daha çox artım müşahidə edilib.\nÖtən ilin yanvar-aprel ayları ilə müqayisədə ölkəmizə gələn Küveyt vətəndaşlarının sayı 6,4 dəfə, Bəhreyn vətəndaşlarının sayı 2,6 dəfə, Qətər vətəndaşlarının sayı 2,0 dəfə, Səudiyyə Ərəbistanı vətəndaşlarının sayı 2,2 dəfə, Oman vətəndaşlarının sayı 1,6 dəfə, İraq vətəndaşlarının sayı 1,6 dəfə, Birləşmiş Ərəb Əmirlikləri vətəndaşlarının sayı 1,2 dəfə artıb. İrandan gələnlərin sayında 5,4 faiz azalma müşahidə edilib.\n2018-ci ilin yanvar-aprel aylarında Avropa İttifaqına üzv ölkələrdən gələnlərin sayı 12,4 faiz artaraq 32,0 min nəfər, MDB ölkələrindən gələnlərin sayı 9,4 faiz artaraq 284,9 min nəfər olub.\nCari ilin yanvar-aprel aylarında xarici ölkələrə səfər etmiş Azərbaycan Respublikası vətəndaşlarının 80,0 faizi dəmir yolu və avtomobil, 19,1 faizi hava, 0,9 faizi isə su nəqliyyatından istifadə edib.\nərəb, artım, turist, Dövlət Sərhəd Xidməti


Qadınların pensiyaya çıxma yaşı qaldırıla bilər\nArtıq iddia ərizəsi hazırdır - Qadınların pensiyaya çıxma yaşı qaldırıla bilər. İndi qadınlar 57 yaşda pensiyaya çıxır. Amma Dövlət Sosial Müdafiə Fondunda hazırlanan «Əmək pensiyası haqqında» yeni qanun layihəsində göstərilir ki, bu hədd 3 il artırılmalı və 60 yaşa çatdırılmalıdır.\nFondun rəhbəri Səlim Müslümovun sözlərinə görə, dövlət bu addımı atmağa məcburdur. Çünki indi ölkədə ümumilikdə (qadınlı-kişili) təxminən 1 milyon 300 min nəfər pensiyaçı var və onların sayı getdikcə artır:\n«İndi bütün dünyada qocalma prosesi gedir və bu ölkə iqtisadiyyatları üçün böyük yükə çevrilir».\nSəlim Müslümova görə, bu addımın atılmasının bir səbəbi də odur ki, indi aparıcı dünya ölkələrində qadınların pensiya yaşının kişilərlə bərabərləşdirilməsi prosesi gedir və Azərbaycan da bu prosesdən kənarda qalmamalıdır. Hazırda Azərbaycanda kişilərlə qadınların pensiya yaşı arasında fərq 5 ildir, yeni qanun layihəsində isə bu fərqin 2 ilə endirilməsi nəzərdə tutulur – qadınlar üçün 60 yaş, kişilər üçün 62 yaş. Yeni qanun layihəsi yalnız parlamentin təsdiq edəcəyi halda qüvvəyə minəcək.\n- Amerika neft pullarının səmərəli xərclənməsində Azərbaycana kömək edəcək. USAID - Amerikanın Beynəlxalq İnkişaf Agentliyi bununla bağlı Azərbaycanda «İnvestisiya Siyasəti və Səmərəliliyi» layihəsi həyata keçirəcək.\nAzərbaycana bu istiqamətlərdə yardım olunacaq:\n- uzunmüddətli milli və sektor proqramlarının, eləcə də investisiya siyasətinin müəyyənləşdirilməsi;\n- investisiya layihələrinin hazırlanması;\n- dövlətin əsaslı xərclərinin müəyyənləşdirilməsi prosesinin təkmilləşdirilməsi.\nLayihənin dəyəri 4 milyon dollardır.\n- Avqustun 26-a olan məlumata görə, Milli Bankda 1 dollar 4 636, 1 avro 5 702, 1 rubl isə 162 manatdır.


Cənubi Qafqaz Federasiyası yaradılır, Qarabağ və yeddi rayon... – ÜÇ SSENARİ VƏ MÜHARİBƏ\n12:33 22 Noyabr 2016\nPublika.az xəbər verir ki, bu barədə almaniyalı politoloq Vilfrid Furman deyib.\nAlmaniyalı politoloqun təqdim etdiyi üç ssenari:\n1. Rusiya və ABŞ müasir sərhədləri tanıyır və Dağlıq Qarabağ, eləcə də işğal olunmuş yeddi rayon məsələsini Azərbaycan və Ermənistanın öhdəsinə buraxırlar. Bu, məsələnin avtomatik olaraq hərbi yolla həllini gündəmə gətirmir. Lakin Ermənistan qeyri-konstruktiv yanaşmanı davam etdirərsə, hərbi seçim gündəmə gələcək.\n2. Hər iki dövlət münaqişənin davam etdiyi 20 ili nəzərə almaqla və münaqişə bölgəsində doğulmuş insanların mülki və insan haqlarını tanımaqla Dağlıq Qarabağ və yeddi rayon üçün “bölüşdürmə” konsepsiyasını irəli sürür. Belə ssenari tətbiq olunarsa, Rusiya və ABŞ sərhədlərin təyin olunmasında təkid edəcək və Ermənistanla Azərbaycan arasında aktiv moderatorlar olaraq çıxış edəcəklər. Bu halda münaqişənin düyünü çözülmüş olacaq.\n3. Cənubi Qafqaz Federasiyası yaradılır. Təbii ki, bunun mümkün olacağı çətin görünür. Lakin neytral federasiya variantı tətbiq oluna bilər. Yəni, hər üç ölkənin vətəndaşları birindən digərinə sərbəst qaydada gedib-gələ, birgə polis qüvvələri yaradıla bilər. Belə olan halda Amerika və Rusiya federasiyanın xarici sərhədlərinin qarantı kimi çıxış edəcəklər. Dağlıq Qarabağ bölgəsi isə federasiya daxilində xüsusi statusa malik ərazi ola bilər və kvota şəkilində struktur qurula bilər. Yəni, ermənilər və azərbaycanlılar bölgənin idarə olunmasında paritet şəkildə təmsil olunarlar.\nV. Furman hesab edir ki, hər üç variantda tərəflərdən biri digərini üstələmir.\nCənubi Qafqaz Federasiyası yaradılır Qarabağ yeddi rayon ÜÇ SSENARİ VƏ MÜHARİBƏ